《题禾山萧秀才卧云庵》
宋代·王庭圭

江南山尽头，气状颇英淑。禾山倚天开，苍翠满林麓。

扶舆磅礴起，横断湘江曲。中有隐君子，结屋在深谷。

未放云出山，蟠云卧幽独。暮檐青泼眼，远霭寒山竹。

景色嘉有馀，幽人梦初熟。起看柱础润，山前雨应足。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。